ગુજરાતના મુખ્યમંત્રી વિજય રૂપાણી ‘આઉટડોર’ મુખ્યમંત્રી હોય તેમ રાજ્યના પ્રવાસે હોય છે. સચિવાલયમાં નાયબ મુખ્યમંત્રી નિતીન પટેલ વહીવટ સંભાળે છે અને મુખ્યમંત્રી વિજય રૂપાણી જિલ્લાના પ્રવાસ કરે છે. કોમનમેનની જેમ રૂપાણી જિલ્લાઓમાં લોકોને મળે છે. કામોની ચર્ચા કરે છે. લોકોની ફરિયાદોનો નિકાલ લાવે છે. ઉનાળામાં જળસંચય યોજનામાં તેઓ લગભગ તમામ જિલ્લાનો પ્રવાસ કરી ચૂક્યાં છે. ભાજપ સરકારની આ યોજનામાં લોકભાગીદારીનો મતલબ એ થયો કે ગુજરાતના સીએમ ખુદ લોકોના દ્વારે જાય છે અને લોકસભાની ચૂંટણી માટે વોટ પાકા કરી રહ્યાં છે. લોકસભાની ચૂંટણીમાં ભાજપના વિજયનો મોટો આધાર મુખ્યમંત્રી વિજય રૂપાણી અને પાર્ટી પ્રેસિડેન્ટ જીતુ વાઘાણી ઉપર અવલંબે છે, કારણ કે લોકસભાની ચૂંટણીના પ્રચારમાં 45 દિવસ ગણીએ તો પણ દેશના 31 રાજ્યો નિભાવવાના હોવાથી મોદી અને અમિત શાહ ગુજરાતમાં વારંવાર આવી શકશે નહીં. આ કામ વિજય રૂપાણી અને જીતુ વાઘાણીએ કરવું પડશે.